钦定古今图书集成/理学汇编/文学典/第167卷 > 《徐师曾文体明辩》 > 《与契苾将军书》唐·王勃
## 钦定古今图书集成/理学汇编/文学典/第167卷 > 《徐师曾文体明辩》 > 《与契苾将军书》唐·王勃

昊天不忱，哲人终否，毕公逝矣，伤如之何！敬想情则
懿亲，义惟良执，非夫人之为恸，其谁为恸乎？仆与此
公，早投交分，夷险之际，终始如一。常思并建忠孝之
迹，共申家国之仇，而负壮志不就，古人所悲，何图一
旦长诀。呜呼哀哉！管仲不存，叔牙空在；子皮已丧，子
产何依？兴言追背，弥增痛悼。适得韦四郎书，其承大
郎雅意，知欲以此公碑志，托夫下走。夫抚今怀昔，理
寄斯文，旌德叙功，事属知己。是以子期幽思，感叔夜
之形言；伯喈雄藻，待林宗而无愧。下走虽不敏，幸托
深期，此而不为，谁当为者？但恐位卑先达，才非拔萃，
虚承厚眷，不副高闻。谨遣舍弟勋往，面取进止。临书
啜泣，惨惶不次。